AARHUS: Det kører på Oddervej, hvor to spor i retning mod Aarhus har gjort livet for trafikanter meget lettere.

Også i myldretiden, hvor trafikken tidligere har haft det med at sande til.

Kommunens tællinger viser, at man kan regne med, at det maksimalt tager 6-7 minutter at køre de 2,5 kilometer fra Langballevej til krydset ved Ringvej Syd.

- Nu kan bilisterne fra Beder, Malling og Mårslet komme hurtigere til og fra Aarhus, og det er et vigtigt fremskridt. Vi kan ikke fjerne kødannelser helt, men vi kan stabilisere rejsetiderne, så man kan køre hjemmefra om morgenen og regne med at være på arbejde i Aarhus til planlagt tid, siger Kristian Würtz (S), rådmand for teknik og Miljø.

Forbedringerne på Oddervej er så markante, at Venstre vil arbejde for at alle byens indfaldsveje udvides til fire spor.

Det siger Gert Bjerregaard, der er politisk ordfører og medlem af Teknisk Udvalg.

- Der er behov for massive investeringer i infrastruktur i en kommune, der vokser med 4-5000 borgere om året, siger Gert Bjerregaard.